Frenki Laušić



Oko 300 radnika Ine okupilo se u srijedu prijepodne na Markovu trgu u Zagrebu kako bi prosvjedovali protiv, kako su isticali, „izdaje Ine i nacionalnih interesa“, te protiv najave izdvajanja zaposlenih u maloprodaji u posebnu tvrtku."Ne izdaji!", poručili su prosvjednici u organizaciji sindikata koji djeluju u Ini (INAŠ – Sindikat radnika Ine i društava Ine, SING – Sindikat naftnog gospodarstva, EKN – Samostalni sindikat radnika u djelatnostima energetike, kemije i nemetala Hrvatske) i Udruge branitelja iz Ine.Od Vlade su zatražili da se jasnije odredi o tome što radi na promjeni dioničarskog ugovora kojim su definirana upravljačka prava u Ini, pitali su da li je istina da će Vlada prodati 19 posto od preostalih 44 posto dionica Ine mađarskom Molu, te su inzistirali na čuvanju Ine kao snažne hrvatske kompanije, posebno napominjući problem sisačke rafinerije.Iz Ine su, pak, poručili, kako „između sindikata i menadžmenta postoji suglasje oko ciljeva razvoja Ine, a to je daljnje jačanje Ine u Hrvatskoj i na regionalnim tržištima te njeno integrirano poslovanje kroz održivost svih triju temeljnih djelatnosti.„Nejasan nam je stoga povod današnjem prosvjedu s obzirom na to da su pregovori Ininog menadžmenta sa sindikatima oko novog Kolektivnog ugovora završeni prošlog tjedna konsenzusom oko ključnih pitanja. U ovim pregovorima, temeljenim na dobrom socijalnom dijalogu, poslodavac je ponudio povećanje materijalnih prava u nekoliko područja. U tom smislu smatramo da akcije sindikata nisu na konstruktivan način usmjerene prema dobrobiti zaposlenika, već se čini da sindikati miješaju svoju ulogu s ulogom dioničara ili pokušavaju uključiti Vladu u pitanja operativnog upravljanja“, stoji u priopćenju uprave Ine.Inače, u srijedu su mediji objavili i spekulaciju prema kojoj je Mol Vladi predložio, između ostalog, dobivanje većih upravljačkih prava hrvatske strane u Ini u zamjenu za to da Vlada Molu prodao dio svojih dionica Ine kako bi Mol postao vlasnik preko 50 posto dionica.Premijer Zoran Milanović je na sjednici Vlade ustvrdio kako je Vlada u kontaktu sa Molom, ali i da na Markovu trgu još razmišljaju o tome što će napraviti sa 44,7 posto dionica Ine.I Slavko Linić, ministar financija nije izravno odgovorio na novinarsko pitanje u navedenom prijedlogu Mola, već je predstavnike medija uputio da o tom zatraže informaciju od Siniše Petrovića, predsjednika Nadzornog odbora Ine i posebnog savjetnika predsjednika Vlade Milanovića za europsko pravo. Do Petrovića se u srijedu, pak, nije moglo doći.